b'\n_START_ARTICLE_\nAnna It\xc3\xa4valtalainen (Ruotsin kuningatar)\n_START_PARAGRAPH_\nAnna It\xc3\xa4valtalainen (16. elokuuta 1573 Graz \xe2\x80\x93 10. helmikuuta 1598 Varsova) oli Puolan ja Ruotsin kuningatar avioliittonsa kautta Ruotsin ja Puolan kuninkaan Sigismund III Vaasan kanssa. H\xc3\xa4nen katolinen uskonsa j\xc3\xa4tti h\xc3\xa4net vieraaksi alamaisilleen sek\xc3\xa4 Ruotsissa ett\xc3\xa4 Suomessa. Hallitsijapari oleskeli Ruotsissa lyhyesti vain 1593\xe2\x80\x931594.\n_START_SECTION_\nEl\xc3\xa4m\xc3\xa4kerta\n_START_PARAGRAPH_\nAnna oli Sis\xc3\xa4-It\xc3\xa4vallan arkkiherttua\xc2\xa0Kaarle II:n ja Maria Anna Baijerilaisen tyt\xc3\xa4r._NEWLINE_Annasta tuli Puolan Sigismundin ensimm\xc3\xa4inen vaimo 31. toukokuuta 1592. Katoliselle kirkolle liitto tarjosi kiinnostavia mahdollisuuksia It\xc3\xa4meren piiriss\xc3\xa4, sill\xc3\xa4 Sigismund oli Ruotsin kuningas Juhana III:n ja Katariina Jagellonican poika ja Ruotsin kruununperij\xc3\xa4, joka yhdist\xc3\xa4isi valtakunnat personaaliunioniin. Paavi Klemens VIII oli jo aiemmin siunannut suunnitelman vastauskonpuhdistuksen ulottamisesta Ruotsiin. Paavin ja Annan sed\xc3\xa4n, keisari Maximilianin\xc2\xa0tuella avioliittosuunnitelma voitiin toteuttaa._NEWLINE_Monet Puola-Liettuan aateliset (szlachta) vastustivat avioliittoa ja Sigismundin ajamaa liittoutumista It\xc3\xa4vallan Habsburgien kanssa. Kun Sigismund l\xc3\xa4hetti diplomaattisen saattueen noutamaan morsianta Kardinaali Radvilan johdolla, Habsburgeja vastustavan puolueen kansleri Jan Zamojski vartioi rajoja est\xc3\xa4\xc3\xa4kseen arkkiherttuatarta saapumasta maahan. Annen onnistui kiert\xc3\xa4\xc3\xa4 vartijat ja h\xc3\xa4net kruunattiin Krakovassa Puolan kuningattareksi._NEWLINE_Ruotsin hallitseva kuningas Juhana III kuoli avioliiton solmimisvuonna marraskuussa ja Sigismund voitiin valita Ruotsin kuninkaaksi. Erimielisyydet kuninkaan siirtymisest\xc3\xa4 Ruotsiin viivyttiv\xc3\xa4t Sigismudin l\xc3\xa4ht\xc3\xb6\xc3\xa4 Puolasta syksyyn 1593 saakka. Annaa vaadittiin j\xc3\xa4\xc3\xa4m\xc3\xa4\xc3\xa4n Puolaan takeeksi siit\xc3\xa4, ett\xc3\xa4 Sigismund pit\xc3\xa4\xc3\xa4 Puolaa varsinaisena hallituspaikkanaan. Anna seurasi kuitenkin puolisoaan Ruotsiin, jossa h\xc3\xa4n kruunattiin Ruotsin kuningattareksi Uppsalassa 19. helmikuuta 1594._NEWLINE_Tyt\xc3\xa4r Anna Maria oli syntynyt aikaisemmin samana vuonna ja Anna odotti toista lastaan. Puolalaiset vaativat, ett\xc3\xa4 Anna j\xc3\xa4tt\xc3\xa4\xc3\xa4 h\xc3\xa4nen tytt\xc3\xa4rens\xc3\xa4 takeeksi paluustaan Puolaan. Anna pelk\xc3\xa4si, ett\xc3\xa4 sama tapahtuisi Ruotsissa, mik\xc3\xa4li h\xc3\xa4n synnytt\xc3\xa4isi toisen lapsensa siell\xc3\xa4. Toinen tyt\xc3\xa4r Katariina syntyi 19.4.1594 Ruotsissa. H\xc3\xa4nen risti\xc3\xa4isi\xc3\xa4\xc3\xa4n vietettiin Ruotsin hovissa juhlavilla menoilla, mutta lapsi kuitenkin kuoli vain kuukauden ik\xc3\xa4isen\xc3\xa4._NEWLINE_Ruotsissa Sigismundin nousua valtaistuimelle pyrkiv\xc3\xa4t vaikeuttamaan sek\xc3\xa4 ruotsalainen aateli ett\xc3\xa4 luterilainen papisto. H\xc3\xa4nen vastustajiaan johti h\xc3\xa4nen set\xc3\xa4ns\xc3\xa4 S\xc3\xb6dermanlandin herttua Kaarle, joka oli avioitunut Kristiina Holstein-Gottorpilainen kanssa. Sigismund oli kosinut Kristiinaa ennen avioliittoaan Annan kanssa ja Kristiina oli kielt\xc3\xa4ytynyt liitosta, koska ei halunnut luopua omasta uskostaan. Aviossa Kaarlen kanssa Kristiina pyrki toimimaan jatkuvasti Sigismundia vastaan._NEWLINE_Anna pyrki edist\xc3\xa4m\xc3\xa4\xc3\xa4n katolisuutta monin tavoin oleskellessan Tukholmassa. H\xc3\xa4n kutsui kaksitoista kerj\xc3\xa4l\xc3\xa4ist\xc3\xa4 viikottain luokseen, tuki ruotsalaisten nuorten opiskelua Grazissa ja pyrki v\xc3\xa4rv\xc3\xa4\xc3\xa4m\xc3\xa4\xc3\xa4n uusia sisaria Vadstenan birgittalaisluostariin._NEWLINE_Annan yritykset eiv\xc3\xa4t kuitenkaan tuottaneet tulosta. H\xc3\xa4n ei puhunut ruotsia ja piti ruotsalaisia kerettil\xc3\xa4isin\xc3\xa4 ja kapinallisina. H\xc3\xa4n ei esiintynyt julkisuudessa kuin pakon edess\xc3\xa4. H\xc3\xa4n joutui vastakkain leskikuningatar Gunilla Bielken kanssa osin uskonnollisista syist\xc3\xa4, kun h\xc3\xa4n v\xc3\xa4itti Gunillan varastaneen arvoesineit\xc3\xa4 kuninkaanlinnasta. Lopulta Anna oli helpottunut voidessaan palata takaisin Puolaan. H\xc3\xa4n totesi, ett\xc3\xa4 Ruotsi oli maa, jonne h\xc3\xa4n ei olisi mielell\xc3\xa4\xc3\xa4n l\xc3\xa4hett\xc3\xa4nyt edes pient\xc3\xa4 rakasta koiraansa. H\xc3\xa4nen l\xc3\xa4htiess\xc3\xa4\xc3\xa4n Ruotsista hein\xc3\xa4kuussa 1594, h\xc3\xa4nelle my\xc3\xb6nnettiin Link\xc3\xb6ping, S\xc3\xb6derk\xc3\xb6ping ja Stegeborg sill\xc3\xa4 ehdolla, ett\xc3\xa4 h\xc3\xa4n kunnioittaa n\xc3\xa4iden protestanttista uskoa._NEWLINE_Anna ei halunnut en\xc3\xa4\xc3\xa4 olla Ruotsiin liittyviss\xc3\xa4 asioissa osallisena. H\xc3\xa4n jopa vastusti poikansa W\xc5\x82adys\xc5\x82awin nostamista Ruotsin kuninkaaksi tulevaisuudessa. Kuningasparin poistuttua Ruotsista valta siirtyi Kaarle-herttualle, joka l\xc3\xb6i Sigismundille uskolliset joukot St\xc3\xa5nge-joen taistelussa._NEWLINE_Anna kuoli 10. helmikuuta 1598 Varsovassa synnytyksen aikaiseen verenvuotoon, ja my\xc3\xb6s h\xc3\xa4nen synnytt\xc3\xa4m\xc3\xa4ns\xc3\xa4 lapsi kuoli. Sigismund III meni naimisiin vuonna 1605 h\xc3\xa4nen sisarensa Konstanzen Renate Habsburgin kanssa. Poliittiset asetelmat s\xc3\xa4ilyiv\xc3\xa4t Euroopassa viel\xc3\xa4 vuosikymmeni\xc3\xa4. Annan ja Konstanzen veli keisari Ferdinand II (1578\xe2\x80\x931637) oli Kaarle-herttuan pojan\xc2\xa0Kustaa II Adolfin\xc2\xa0p\xc3\xa4\xc3\xa4vihollinen 30-vuotisessa sodassa.'